text: Elton John vakte glæde i Jelling
  29 maj 2010 kl. 12.19
  Sir Elton John underholdt fredag aften omkring 25.000 gæster foran Store Scene i Jelling. I to timer glemte det veloplagte publikum alt om regn og vintertemperaturer.
  Verdensstjernens besøg i Jelling forløb i følge festivalens pressekoordinator Thorkild Høj helt efter planen.
  - Koncerten er den største vi hidtil har afviklet på Jelling Musikfestival. Men vi har fået ros hele vejen rundt for alt fra security til de praktiske ting omkring Sir Elton Johns optræden. Så der er opadvendte tommelfingre til alle. Det var virkelig en succes, siger Thorkild Høj.
  Efter sit ekstranummer satte Elton John sig direkte ind i den ventende bil, der skulle fragte ham tilbage til lufthavnen og videre mod London, hvor han giver koncert i aften.
  
  Forbeholdne anmeldere
  Mens publikum tog den aldrende superstjerne til sig, så var formiddagsavisernes anmeldere mere kritiske.
  Sir Snork. Få store momenter i en alt for søvndyssende Sir Elton John seance i Jelling - skriver BT.
  Elton tog sig en morfar. Hovednavnet Elton John leverede ikke mere end højst nødvendigt fredag aften i Jelling - skriver Ekstrabladet.
  